## Rješenje Agencije za zaštitu tržišnog natjecanja UP/I 030-02/98-01/41 od 18

### NN 19/1999 (25.2.1999.), Rješenje Agencije za zaštitu tržišnog natjecanja UP/I 030-02/98-01/41 od 18

# **AGENCIJA ZA ZAŠTITU TRŽIŠNOG NATJECANJA**

Na temelju članka 35. Zakona o zaštiti tržišnog natjecanja ("Narodne
novine", br. 48/95, 52/97 i 89/98) u upravnoj stvari utvrđivanja narušavanja
slobodnog tržišnog natjecanja, a po zahtjevu poduzetnika TIHA NOĆ d.o.o.,
sa sjedištem u Čavlima, Podrvanj 33, zastupanog po Jadranki Mihić, članici
Uprave, protiv poduzetnika Komunalnog društva KOZALA d.o.o., sa sjedištem
u Rijeci, Petra Kobeka 13, zastupanog po direktoru Jerku Đeldumu, temeljem
odluke i prijedloga Savjeta za zaštitu tržišnog natjecanja, donijetih na
23. sjednici, održanoj 12. siječnja 1999. (članak 30. stavak 2. točka 2.
i stavak 3. Zakona o zaštiti tržišnog natjecanja), ravnateljica Agencije
za zaštitu tržišnog natjecanja donosi

## **RJEŠENJE**

1. Nalaže se poduzetniku Komunalnom društvu KOZALA d.o.o., sa sjedištem
u Rijeci, Petra Kobeka 13, da bez odgode obustavi dosadašnju praksu primjene
različitih uvjeta prema poduzetnicima ovlaštenim za obavljanje pogrebnih
poslova.

2. Nalaže se poduzetniku Komunalnom društvu KOZALA d.o.o. da omogući
svakoj pravnoj/fizičkoj osobi ovlaštenoj za obavljanje pogrebnih poslova,
koja nije koncesionar Grada Rijeke, da osobu koja je umrla na području
grada Rijeke a mjesto ukopa je izvan grada Rijeke, na zahtjev obitelji
umrle osobe preuzme, opremi i preveze do mjesta ukopa, pod uvjetom da nadoknadi
troškove preuzimanja.

3. Nalaže se poduzetniku Komunalnom društvu KOZALA d.o.o. da odredi
naknadu za troškove preuzimanja umrle osobe svakoj pravnoj/fizičkoj osobi
ovlaštenoj za obavljanje pogrebnih poslova iz točke 2. izreke ovog rješenja
u jednakom iznosu, neovisno je li ista koncesionar Grada Rijeke ili nije.

4. Nalaže se poduzetniku, Komunalnom društvu KOZALA d.o.o. da donese
novu odluku kojom će zamijeniti Odluku od 10. listopada 1996., u istoj
izvršiti naloge iz točke 1. 2. i 3. izreke ovoga rješenja, te preslik nove
odluke dostaviti Agenciji za zaštitu tržišnog natjecanja.

Rok izvršenja: 15 dana od dana dostave ovog rješenja.

5. Obvezuje se poduzetnik Komunalno društvo KOZALA d.o.o. da poduzetniku
TIHA NOĆ d.o.o., iz Čavala, Podrvanj 33, nadoknadi troškove postupka u
iznosu od 5.000,00 kuna pod prijetnjom ovrhe.

Rok izvršenja: 15 dana od dana dostave ovoga rješenja.

6. Ovo rješenje bit će objavljeno u "Narodnim novinama".

7. Ovo rješenje je konačno u upravnom postupku.

Obrazloženje

Poduzetnik Tiha noć d.o.o., sa sjedištem u Čavlima, Podr-
vanj 33 (dalje: Tiha noć d.o.o.), koje zastupa Jadranka Mihić, članica
Uprave podnio je Agenciji za zaštitu tržišnog natjecanja 10. srpnja 1998.
zahtjev za pokretanje postupka radi utvrđivanja narušavanja slobodnog tržišnog
natjecanja primjenom članka 14. stavak 1. i članka 20. točke 3. i 9. Zakona
o zaštiti tržišnog natjecanja ("Narodne novine", br. 48/95, 52/97 i 89/98;
dalje: ZZTN) protiv Komunalnog društva KOZALA d.o.o., sa sjedištem u Rijeci,
Petra Kobeka 13 (dalje: KD KOZALA d.o.o.).

U spomenutom zahtjevu poduzetnik Tiha noć d.o.o. istaknuo je da povreda
odredbi ZZTN proizlazi u bitnome iz sljedećega:

- da ga poduzetnik KD KOZALA d.o.o. sprječava u obavljanju njegove poslovne
djelatnosti iako je za istu uredno registriran;

- iako postoji zahtjev obitelji pokojnika poduzetnik KD KOZALA d.o.o.
onemogućava poduzetnika Tihu noć d.o.o. da preuzme umrlu osobu s područja
grada Rijeke ako ta osoba treba biti sahranjena izvan grada Rijeke, a Tiha
noć d.o.o. nema koncesiju za obavljanje pogrebnih usluga na području gdje
se treba izvršiti pogreb;

- da poduzetnik Tiha noć d.o.o. obavlja pogrebne usluge počevši od 1990.
godine na području Republike Hrvatske, te da je do 25. rujna 1996. bio
registriran kao obrtnik "Nini", a od rečenog nadnevka nakon usklađivanja
sa Zakonom o trgovačkim društvima ("Narodne novine", br. 111/93) registrirani
su kao trgovačko društvo s ograničenom odgovornošću;

- koncesiju za obavljanje pogrebnih usluga ima u Općini Čavle (groblja
Cernik i Grobnik) i u Gradu Bakru (za tri groblja), te je nositelj obveze
dežurstva za hitne slučajeve za područje Grada Kastva Općine Klana;

- upozorava da poduzetnik KD KOZALA d.o.o. ne primjenjuje članak 3.
Odluke Grada Rijeke (Službene novine Županije primorsko-goranske broj 11/96)
kojim je propisano da umrlu osobu koja se sahranjuje na grobljima izvan
grada Rijeke može preuzeti koncesionar neke druge jedinice lokalne samouprave,
ukoliko podmiri troškove preuzimanja KD KOZALI d.o.o.;

- da su koncesiju za obavljanje pogrebnih poslova i to samo poslove
opreme i prijevoza izvan grada Rijeke dobili poduzetnici Crna ruža d.o.o.
i Bor d.o.o., uz naknadu od 350,00 kuna, i

- na kraju navodi, da prema Odluci KD KOZALA d.o.o. od 10. listopada
1996., poduzetnik Tiha noć d.o.o. - ako želi preuzeti umrlu osobu iz Rijeke
i ima koncesiju za obavljanje pogrebnih poslova u mjestu gdje se treba
obaviti pogreb - mora snositi troškove naknade za usluge preuzimanja pokojnika
od KD KOZALA d.o.o. u iznosu od 500,00 kuna.

Temeljem narečenog zahtjeva Agencija je dopisom od 10. rujna 1998. pokrenula
poseban ispitni postupak, sukladno članku 142. Zakona o općem upravnom
postupku ("Narodne novine", br. 53/91; dalje: ZUP), te članku 14. stavak
1. i članku 20. točke 3. i 9. ZZTN protiv KD KOZALA d.o.o., kojim je zatražila
pisano očitovanje i dostavu potrebne dokumentacije u ovom predmetu.

Poduzetnik KD KOZALA d.o.o. očitovao se dopisom od 22. rujna 1998.,
te dostavio traženu dokumentaciju i to:

- Odluku Gradskog vijeća Grada Rijeke o obavljanju pogrebnih poslova
i održavanju groblja (Službene novine Županije primorsko-goranske, br.
11/96);

- Zaključak poglavarstva Grada Rijeke od 28. svibnja 1996.;

- Preslik javnog prikupljanja ponuda za dodjelu koncesije za obavljanje
pogrebnih poslova u gradu Rijeci od 1. lipnja 1996., koje je objavio Odjel
gradske uprave za komunalni sustav;

- Odluku o dodjeli koncesije za obavljanje djelatnosti opremanja i prijevoza
osoba umrlih na području grada Rijeke, a koje se sahranjuju na grobljima
izvan grada Rijeke, te

- Odluku KD KOZALA d.o.o. od 10. listopada 1996. o utvrđivanju visine
naknade za usluge preuzimanja pokojnika fizičkim i pravnim osobama koji
nisu korisnici koncesije Grada Rijeke.

U spomenutom očitovanju KD KOZALA d.o.o. istaknuo je u bitnome sljedeće:

- da obavljanje dijela pogrebnih poslova lokalna samouprava temeljem
Zakona o komunalnom gospodarstvu ("Narodne novine", br. 36/95, 70/97) može
rješavati i koncesijama;

- poduzetniku Tiha noć d.o.o. ne osporava se preuzimanje pokojnika za
ono područje za koje posjeduje koncesiju, a za sva ostala područja prednost
imaju riječki koncesionari i

- na kraju navodi da je radi zaštite riječkih koncesionara ovlaštenih
za obavljanje pogrebnih poslova (opreme i prijevoza) izvan grada Rijeke,
koji plaćaju naknadu u proračun grada Rijeke u iznosu od 350,00 kuna za
svakog pokojnika kojeg preuzmu, odlučeno da ostale fizičke/pravne osobe
plaćaju iznos od 500,00 kuna (Odluka KD KOZALA d.o.o. od 10. listopada
1996).

Sukladno članku 149. stavku 1. ZUP-a održana je 25. studenoga 1998.
usmena rasprava u ovom predmetu.

Agencija je nakon utvrđenog činjeničnog stanja i ocjene svih dokaza
u ovom predmetu utvrdila sljedeće:

I. Gradsko poglavarstvo Grada Rijeke je Odlukom o obavljanju pogrebnih
poslova i održavanju groblja ("Službene novine" Županije primorsko-goranske,
broj 11/93, 7/94 i 16/94) uredilo obavljanje pogrebnih poslova na području
grada Rijeke, te poslove uređenja i održavanja groblja grada Rijeke.

Pod obavljanjem pogrebnih poslova podrazumijeva se preuzimanje osoba
umrlih na području grada Rijeke, opremanje i prijevoz/prijenos umrlih osoba
do mjesta ukopa ili kremiranja te ispraćaj i sahrana.

Pod poslovima preuzimanja podrazumijeva se preuzimanje umrlih osoba
s mjesta smrti, prijevoz umrle osobe do rashladnog uređaja i smještaj u
isti.

Člankom 3. stavak 2. spomenute Odluke uređeno je da preuzimanje svih
osoba umrlih na području grada Rijeke obavlja KD KOZALA d.o.o., a stavkom
3. istog članka uređeno je da KD KOZALA d.o.o. o svom trošku preuzima umrle
osobe.

Ako umrlu osobu oprema i prevozi do mjesta sahrane pravna/fizička osoba
koja nije korisnik koncesije grada Rijeke u tom je slučaju ta osoba dužna
snositi troškove preuzimanja umrle osobe.

Člankom 14. spomenute Odluke uređeno je da opremanje i prijevoz osobe
umrle na području grada Rijeke koja se sahranjuje na grobljima izvan grada
Rijeke obavlja KD Kozala d.o.o. ili pravna/fizička osoba temeljem ugovora
o koncesiji.

Temeljem članka 10. i 11. Zakona o komunalnom gospodarstvu ("Narodne
novine", br. 36/95), rečenog članka 14. spomenute Odluke i članka 7. Odluke
o komunalnim djelatnostima grada Rijeke ("Službene novine" Županije primorsko-goranske,
br. 5/96) poglavarstvo Grada Rijeke objavilo je 1. lipnja 1996. Javno prikupljanje
ponuda za dodjelu koncesije za obavljanje dijela pogrebnih poslova u gradu
Rijeci.

Gradsko vijeće Grada Rijeke je 8. srpnja 1996. donijelo Odluku o dodjeli
koncesije za obavljanje djelatnosti opremanja i prijevoza/prijenosa osoba
umrlih na području grada Rijeke, koje se sahranjuju na grobljima izvan
grada Rijeke. Koncesiju za obavljanje tog dijela pogrebnih poslova dobili
su Crna ruža d.o.o., sa sjedištem u Viškovu, Saršoni Lučići 5 i Bor d.o.o.,
sa sjedištem u Rijeci, Kvaternikova 10. Koncesija je dodijeljena rečenim
poduzetnicima na rok od 5 godina iako nisu ispunjavali uvjet o kvaliteti
prostora za obavljanje djelatnosti u spomenutom Javnom natječaju. Ta je
Odluka stupila na snagu 7. listopada 1996.

Odjel gradske uprave za komunalni sustav Grada Rijeke izvijestio je
poduzetnika Tihu noć d.o.o., podnositelja zahtjeva u ovom predmetu, dopisom
od 4. listopada 1996. o primjeni Odluke o obavljanju pogrebnih poslova
i održavanju groblja grada Rijeke, budući da se i poduzetnik Tiha noć d.o.o.
natjecao za dobivanje koncesije. U rečenom dopisu istaknuto je da djelatnost
pogrebnih poslova na području grada Rijeke mogu obavljati samo KD KOZALA
d.o.o., koji je u to doba bio registriran pod nazivom/tvrtkom KD POGREBNE
USLUGE d.o.o., a od 9. veljače 1998. promjena naziva/tvrtke upisana je
kod Trgovačkog suda u Rijeci, pod brojem Tt-98/109-2, te nadalje djeluje
pod nazivom/tvrtkom KD KOZALA d.o.o. Osim spomenutog poduzetnika pogrebne
poslove na području Grada Rijeke mogu obavljati i koncesionari Crna ruža
d.o.o. i Bor d.o.o.

Podjela obavljanja pogrebnih djelatnosti među spomenutim poduzetnicima
je sljedeća:

- poslove preuzimanja svih umrlih osoba na području grada Rijeke i smještaj
u rashladni uređaj vrši KD KOZALA d.o.o.,

- poslove opremanja i prijevoza do mjesta sahrane umrlih osoba koje
se sahranjuju na grobljima grada Rijeke vrši KD Kozala d.o.o., a

- poslove opremanja i prijevoza do mjesta sahrane umrlih osoba koje
se sahranjuju na grobljima izvan grada Rijeke vrše poduzetnici Crna ruža
d.o.o. i Bor d.o.o.

Na kraju rečenog dopisa navodi se da - ukoliko umrlu osobu koja se sahranjuje
na grobljima izvan grada Rijeke preuzima iz rashladnog uređaja koncesionar
neke druge jedinice lokalne samouprave - isti je dužan snositi troškove
KD KOZALA d.o.o. za preuzimanje i rashladni uređaj u iznosu od 500,00 kuna.

Slijedom navedenoga, direktor KD Kozala d.o.o. donosi 10. listopada
1996. Odluku kojom utvrđuje visinu naknade za usluge preuzimanja pokojnika,
fizičkim i pravnim osobama koje nisu korisnici koncesije Grada Rijeke u
iznosu od 500,00 kuna.

Agencija je nadalje utvrdila da je poduzetnik Tiha noć d.o.o. ovlašteni
koncesionar za obavljanje pogrebnih poslova i održavanje groblja za područje
Općine Čavle (groblja Cernik i Grobnik), a od 24. ožujka 1997. postao je
ovlašteni koncesionar za obavljanje rečenih poslova za Grad Bakar (groblja
Hreljin, Praputnjak i Zlobin), te se spomenuti ugovor primjenjuje od 1.
travnja 1997.

Također od 5. svibnja 1998. poduzetnik Tiha noć d.o.o. ima zaključen
"Ugovor o vršenju dežurne službe za preuzimanje pokojnika" s Gradom Bakrom,
kojim se obvezao vršiti stalnu dežurnu službu 24 sata za preuzimanje pokojnika
sudskih slučajeva (prometne nesreće, samoubojstva i slično) za cjelokupno
područje u koje je uključena sva okolica, osim Općine Kostrena.

II. S obzirom da je poduzetnik KD KOZALA d.o.o. jedini ovlašteni poduzetnik
za obavljanje pogrebnih poslova na području grada Rijeke, koji se sastoje
od poslova preuzimanja svih umrlih osoba na području grada Rijeke i smještaja
u rashladni uređaj, poslova opremanja i prijevoza do mjesta sahrane umrlih
osoba koje se sahranjuju na grobljima grada Rijeke te poslova uređenja
i održavanja groblja grada Rijeke (8 groblja), utvrđeno je da ima monopolistički
položaj na području grada Rijeke u toj djelatnosti sukladno članku 14.
stavku 2. ZZTN. Naime, poduzetnik KD KOZALA nema takmaca za usluge koje
obavlja.

Tržište na kojem djeluje KD KOZALA d.o.o. cjelokupno je područje grada
Rijeke, uključujući sva groblja koja održava i to: Centralno gradsko groblje
Drenova, Kozala, Trsat, Zamet, Draga, Sv. Kuzam, Donja Drenova i Gornja
Drenova.

Mjerodavno tržište u ovom predmetu je mogućnost pristupa rashladnom
uređaju i preuzimanje umrlih osoba radi opreme i prijevoza do mjesta sahrane
koje je izvan grada Rijeke u smislu članka 19. stavka 1. i 2. ZZTN.

Nakon ocjene svih dokaza utvrđeno je da je poduzetnik KD KOZALA zlouporabio
svoj monopolistički položaj na način da ovlaštenog koncesionara za obavljanje
pogrebnih poslova, poduzetnika Tihu noć d.o.o., sprječava u obavljanju
njegove registrirane poslovne djelatnosti.

Naime, KD KOZALA d.o.o. primjenjuje članak 3. stavak 4. spomenute Odluke
o obavljanju pogrebnih poslova i održavanju groblja na način da dopušta
jedino fizičkim/pravnim osobama, koncesionarima jedinica lokalne samouprave
u kojima se treba obaviti sahrana, da preuzmu osobu koja je umrla u Rijeci
iz rashladnog uređaja radi opreme i prijevoza do mjesta sahrane, uz plaćanje
naknade za troškove preuzimanja u visini od 500,00 kuna.

U slučaju da umrlu osobu u skladu s prethodno navedenim želi preuzeti
poduzetnik Tiha noć d.o.o. koji je ovlašteni koncesionar Grada Bakra i
Općine Čavle, ali nije koncesionar jedinice lokalne samouprave u kojoj
treba biti obavljena sahrana - iako postoji zahtjev obitelji umrle osobe
da Tiha noć d.o.o. obavi pogrebne usluge - KD KOZALA d.o.o. to ne dopušta,
već prednost daje riječkim koncesionarima Crnoj ruži d.o.o. i Boru d.o.o.
i to uz naknadu od 350,00 kuna.

Navedeno čini i u slučaju da na području gdje treba biti obavljena sahrana
uopće nema ovlaštenih koncesionara. I tada prednost imaju riječki koncesionari.

Na taj način KD KOZALA d.o.o. zlouporabljuje monopolistički položaj,
sukladno članku 20. točke 3. i 9. ZZTN, da za istu vrstu poslova primjenjuje
različite uvjete prema različitim poduzetnicima dovodeći ih u nepovoljan
natjecateljski položaj na tržištu ili dijelu tržišta.

Osim što je Rijeka glavni grad Primorsko-goranske županije, kojoj gravitiraju
svi stanovnici županije, Rijeka je ujedno i bolnički centar, pa vrlo često
u praksi može doći do slučaja da obitelj osobe koja je umrla u Rijeci želi
da je od KD KOZALA d.o.o. preuzme radi opreme i prijevoza do mjesta sahrane
određeni poduzetnik ovlašten za obavljanje pogrebnih poslova, ali koji
nije koncesionar jedinice lokalne samouprave gdje treba biti obavljena
sahrana.

Tumačenjem propisa na način da tada prednost imaju riječki koncesionari
sve ostale na bespravan se način isključuje s tog tržišta.

Naime, smisao je tako dodijeljene koncesije da riječki koncesionari
Crna ruža d.o.o. i Bor d.o.o. obavljaju dio pogrebnih poslova (opremu i
prijevoz do mjesta sahrane izvan grada Rijeke) ukoliko obitelj umrle osobe
izričito to zahtijeva, odnosno ukoliko ne postoji zahtjev obitelji da pogrebne
poslove obavi određeni ovlašteni poduzetnik, tek tada prednost mogu imati
riječki koncesionari, jer koncesija dodijeljena za obavljanje dijela pogrebnih
poslova grada Rijeke stvarno ima učinak izvan područja jedinice lokalne
samouprave koja je istu dodijelila.

Sukladno spomenutom članku 3. stavku 4. Odluke o obavljanju pogrebnih
poslova i održavanju groblja propisano je da umrlu osobu koja se sahranjuje
na grobljima izvan grada Rijeke može preuzeti bilo koji poduzetnik ovlašten
za obavljanje pogrebnih poslova iz bilo koje jedinice lokalne samouprave
u Republici Hrvatskoj, uz obvezu plaćanja naknade za preuzimanje pokojnika
KD KOZALI d.o.o.

Temeljem članka 4. Zakona o komunalnom gospodarstvu ("Narodne novine",
br. 36/95 i 70/97) komunalne djelatnosti (među ostalima i obavljanje pogrebnih
poslova) mogu obavljati trgovačka društva, javna ustanova ili služba -
vlastiti pogon, a njih osniva jedinica lokalne samouprave, ili tu djelatnost
mogu obavljati pravne ili fizičke osobe na temelju ugovora o koncesiji.
Sukladno navedenom, sve jedinice lokalne samouprave za obavljanje pogrebnih
poslova ne zaključuju ugovore o koncesiji, pa prema tome svim pravnim i
fizičkim osobama koje su registrirane za obavljanje djelatnosti pogrebnih
poslova treba omogućiti pristup mjerodavnom tržištu, ako to traži obitelj
umrle osobe, a pod uvjetom plaćanja propisane naknade za troškove preuzimanja.
Ovakva odluka je u skladu s člankom 4. ZZTN jer ne sprječava obavljanje
djelatnosti riječkih koncesionara.

Slijedom iznijetog, odlučeno je kao u točki 1. i 2. izreke ovoga rješenja.

III. Riječki koncesionari za obavljanje dijela pogrebnih poslova Crna
ruža d.o.o. i Bor d.o.o., na ime naknade za troškove preuzimanja pokojnika
plaćaju iznos od 350,00 kuna.

Tiha noć d.o.o. ovlašteni koncesionar Grada Bakra i Općine Čavle za
istu vrstu poslova mora na ime naknade troškova preuzimanja platiti iznos
od 500,00 kuna, sukladno Odluci od 10. listopada 1996. koju je donio poduzetnik
KD KOZALA d.o.o.

Kao dodatni uvjet kao što je navedeno pod točkom I. i II. obrazloženja
ovoga rješenja, a koji nije naveden u spomenutoj Odluci od 10. listopada
1996., od poduzetnika Tiha noć d.o.o. traži se - da bi uopće mogao preuzeti
umrlu osobu od KD KOZALA d.o.o. - da se pogreb obavlja isključivo na području
Grada Bakra i Općine Čavle.

Na taj način KD KOZALA d.o.o. različitim određivanjem cijena naknade
za istu vrstu poslova prema različitim poduzetnicima (koncesionari različitih
jedinica lokalne samouprave) zlouporabljuje monopolistički položaj sukladno
članku 20. točke 3. i 9.

Stoga je naloženo točkom 3. izreke ovoga rješenja da KD KOZALA d.o.o.
odredi cijenu naknade za troškove preuzimanja u jednakom iznosu, neovisno
o kojim poduzetnicima je riječ, bili oni koncesionari Grada Rijeke ili
ne, pod uvjetom da su registrirani za obavljanje pogrebnih djelatnosti.

Visinu naknade treba odrediti poduzetnik KOZALA d.o.o. i donijeti novu
odluku kojom će zamijeniti Odluku od 10. listopada 1996., te o učinjenom
izvijestiti Agenciju u ostavljenom roku.

Slijedom iznijetog, odlučeno je kao u točki 3. i 4. izreke ovoga rješenja.

IV. Temeljem zahtjeva poduzetnika Tiha noć d.o.o. od 10. prosinca 1998.,
za naknadu troškova postupka, a primjenom članka 114. stavak 2. i 4. i
članka 117. stavak 1. i 2. ZUP-a, poduzetnik KD Kozala d.o.o. dužan je
u roku od 15 dana od dana dostave ovoga rješenja na račun poduzetnika Tiha
noć d.o.o. nadoknaditi troškove postupka na ime upravne pristojbe za izdano
rješenje u iznosu od 5.000,00 kuna primjenom članka 14. točkom 18. pod
nazivom "Pristojbe za zaštitu tržišnog natjecanja", tarifnim brojem 108.
Zakona o izmjenama i dopunama Zakona o upravnim pristojbama ("Narodne novine",
br. 131/97).

U svezi s navedenim, odlučeno je kao u točki 5. izreke ovoga rješenja.

V. Temeljem članka 37.a, stavak 1. Zakona o izmjenama i dopunama ZZTN
("Narodne novine", br. 89/98) rješenja Agencije donesena primjenom odredbe
članka 35. ZZTN objavljuju se u "Narodnim novinama", te je odlučeno kao
u točki 6. izreke ovoga rješenja.

VI. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na poduzetnika KD Kozala d.o.o., sukladno
članku 40. stavak 1. točka 4. ZZTN, te primjenu kaznenih odredbi na odgovornu
osobu poduzetnika predviđenih člankom 40. stavkom 2. ZZTN.

*Uputa o pravnom lijeku*

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN, pokrenuti upravni spor kod Upravnog
suda Republike Hrvatske u roku od trideset dana od dana dostave ovoga rješenja.

Klasa: UP/I 030-02/98-01/41
Urbroj: 580-02-99-13
Zagreb, 18. veljače 1999.

Ravnateljica
**dr. Deša Mlikotin Tomić,** v. r.

Rješenje, NN 19/1999-420